Stortingspresident Olemic Thommessen kalte i dag inn til en ny pressekonferanse for å redegjøre for byggeskandalen på Stortinget.

– Jeg har ikke blitt tilstrekkelig informert av Stortingets direktør Ida Børresen. Ikke på noe tidspunkt har jeg vært klar over at jeg var stortingspresident, og dermed ansvarlig for ombyggingen på Stortinget, forklarer Thommessen.

Thommessen understreker at hvis han hadde visst det, ville han selvsagt gjort noe med det.

– Men jeg visste altså ingenting. Og da er det de som visste som har ansvaret. Her er Stortingets regelverk helt klart: «Den som byggeskandalen først er var, er skandalens rette far».

Media gjorde ham oppmerksom

Stortingspresidenten forteller at han først ble klar over sitt eget verv gjennom media.

– Nå som jeg er kjent med mitt ansvar, vil jeg selvsagt ta det ansvaret. Allerede i morgen kommer jeg derfor til å be Stortinget om å gå av.

Den erfarne Høyre-politikeren mener det er en skandale dersom Stortinget nå velger å bli sittende.

– De har tydelig visst mye som ikke jeg har visst, ettersom de har mast om denne saken i lang tid.

Stortingets ansvar

– Det er Stortingets ansvar. De ga meg fornyet tillit i sommer, til tross for at jeg da hadde vært involvert i en rekke skandaler. Alle visste at jeg hadde bånd til Frimurerlosjen og at losjen hadde interesser i denne byggesaken. Men dette lukket de altså øynene for.

Stortinget har rett og slett utvist dårlig dømmekraft, mener Thommessen.

– For å si det sånn: Hvis Stortinget ikke klarer å ansette en kompetent stortingspresident, hvordan kan man da stole på at de kan styre landet?

Bør bli sittende

Selv mener Thommessen at han bør bli sittende som stortingspresident siden det er han som er stortingspresident.

– Jeg må få en sjanse til å gjøre jobben nå som jeg vet at jeg har den. Det står i reglene: «Den som innkaller til pressekonferanse, den fortjener en ny sjanse». Og videre: «Den som sier disse ord, er Stortingets rette mor.»